Rigters 4 - Bybelskool vir Bereane
October 5, 2017 nati@stander.co.za
In Rigters 4 lees ons van iets uitsonderlik vir die antieke tyd: 'n vroulike gemeenskapsleier! In 'n samelewing wat deur mans gedomineer was, was dít iets totaal ongewoon. Tog lees ons dat mense van regoor Israel na Debora gekom het sodat sy hulle geskille kon oplos (vers 5).
Die militêre leier, Barak, het ook leiding by haar gaan vra. Haar raad aan hom was voort te gaan met die aanval op Sisera, die hoof van hulle vyamde se leër. Barak was egter huiwerig. Hy wou nie dadelik daarop reageer nie en het eers met die Here probeer onderhandel. Hy het voorgestel dat Debora saamkom. Was dit dalk sy toets om te sien of sy werklik seker is dat haar insig van die Here kom? Ons weet nie dit nie. Ons weet net dat sy "onderhandeling" op voorwaardelike gehoorsaamheid neergekom het – iets wat hom duur te staan sou kom.
Hoewel Debora ingestem het om saam met hom te gaan, het sy bygevoeg dat die "eer" van die oorwinning nie meer na hóm toe sal gaan nie, maar na 'n vrou. Hoor dit weer: Die uitkoms wat die Here sou bring, sou uit 'n hoogs onwaarskynlike oord kom. En dit het ook so gebeur…
Toe Sisera op die vlug slaan, het hy by die tent van Jael aangekom. Daar het hy aan die slaap geraak. Jael het toe Sisera se lewe met 'n hamer en 'n tentpen geneem. Nie net het die uitkoms gekom uit 'n oord wat niemand verwag het nie (Jael was nie eers 'n Israeliet nie), maar hy is doodgemaak met iets wat nie eers tradisioneel as 'n wapen beskou is nie. Dit was 'n skandelike dood vir Sisera.
Tog leer ons ook iets oor die Here se eer: Hy het werklik nie mý nódig om sy raadsplan te laat geskied nie. As ek (soos Barak) nie met gehoorsaamheid reageer nie, dan werk die Here rondom my om sy plan tot uitvoer te bring. Hy kan sy wil laat geskied deur die mees onwaarskynlike figure en instrumente te gebruik.
Hierdie wete plaas ons eie belangrikheid in 'n nuwe lig. Niemand is onontbeerlik vir die Here nie. As jy nie aan die Here wil gehoorsaam wees nie, "snoeker" jy nie sy plan nie. Jy mis gewoon uit op die voorreg om deur die Here gebruik te word, want Hy gebruik net iemand anders wat wél gewillig is.
Kom ons verklaar ons eie klein nietigheid voor die Here en bid vandag vir 'n diep gehoorsaamheid aan Hom.